KIRJALLINEN KYSYMYS P-1663/01 esittäjä(t): Ulla Sandbæk (EDD) komissiolle. Tanskalainen työpaikkojen kierrätysjärjestelmä.



Virallinen lehti nro 350 E , 11/12/2001 s. 0207 - 0208



KIRJALLINEN KYSYMYS P-1663/01 esittäjä(t): Ulla Sandbæk (EDD) komissiolle (1. kesäkuuta 2001) Aihe: Tanskalainen työpaikkojen kierrätysjärjestelmä Voiko komissio kertoa, mitä ongelmia sen mielestä liittyy muutettuun tanskalaiseen työpaikkojen kierrätysjärjestelmään, joka tuli voimaan vuodenvaihteessa? Voiko komissio vahvistaa, että sen mielestä tiettyihin ryhmiin, kuten muita huonommassa asemassa oleviin työttömiin, kohdistuvia menettelyjä ei voida hyväksyä, koska ne vääristävät kilpailua? Voiko komissio kertoa, milloin Tanska saa vastauksen kysymykseen? Pyydän lisäksi ystävällisesti kopiota komission vastauksesta, kun se on saatavissa. Mario Montin komission puolesta antama vastaus (3. heinäkuuta 2001) Kyseessä on eräänlainen vuorotteluvapaajärjestelmä, jossa uuden työntekijän rekrytointi yritykseen kytketään nykyisen työntekijän koulutukseen: yrityksestä lähetetään työntekijä koulutukseen ja hänen tilalleen palkataan työtön. Kun koulutus päättyy, koulutettu palaa töihin mutta siirtyy uuteen tehtävään ja palkattu uusi työntekijä jatkaa hänen entisessä tehtävässään. Avustuksia on kahdenlaisia. Jos koulutettava saa koulutusajalta palkkaa, työnantaja saa avustuksen, joka kattaa osan kyseisen työntekijän palkkakustannuksista. Jos koulutettava ei saa palkkaa koulutusajalta, avustus maksetaan suoraan hänelle. Työnantaja puolestaan saa avustuksen, joka kattaa osan uuden työntekijän palkkakustannuksista. Tällä avustuksella on tarkoitus korvata ohjelmassa palkattujen muita heikommassa asemassa olevien työntekijöiden alhaisempi tuottavuus. Alun perin Tanskan viranomaisten tarkoituksena oli kylläkin mahdollistaa muiden kuin heikossa asemassa olevien työntekijöiden palkkaaminen niin sanotuille pullonkaula-aloille, joille on yleisestä työttömyydestä huolimatta vaikea löytää päteviä työntekijöitä. Yhteisön työllisyystukisuuntaviivojen(1) mukaisesti komissio suhtautuu myönteisesti uusien työpaikkojen perustamiseen pk-yrityksiin ja aluetukeen oikeutetuille alueille. Lisäksi komissio suosii tukea, jolla rohkaistaan yrityksiä palkkaamaan työntekijöitä erityisryhmistä, joiden on vaikea päästä työmarkkinoille tai palata niille (21 kohdan ensimmäinen luetelmakohta). Siksi komissio korosti epävirallisesti Tanskan viranomaisille, että se ei voisi hyväksyä tukea, joka myönnettäisiin yrityksille, jotka palkkaavat muita kuin heikossa asemassa olevia työntekijöitä pullonkaula-aloille. Siten tilanne oli aivan päinvastainen kuin kysymyksessä oletetaan. Tanskan viranomaiset ovat suostuneet muuttamaan ohjelmaa niin että se koskee vain muita heikommassa asemassa olevia työntekijöitä. Tämä merkitsee, että ohjelman työllistämisosuus voidaan kytkeä jo hyväksyttyyn työllisyystukiohjelmaan. Tanskan viranomaiset ilmoittivat tukiohjelman koulutusosuudesta 11. huhtikuuta 2001. Ne väittävät, että koulutusavustusta hallinnoidaan niin sanottuna yleisenä toimenpiteenä ja että se siten ei ole valtiontukea. Jotta toimenpide olisi yleinen, sillä ei saada suosia tiettyjä yrityksiä eikä tiettyjen tuotteiden valmistusta, siihen ei saa liittyä toimiala- tai aluekohtaisia rajoituksia tai suosituimmuuskohtelua, valtiolla ei saa olla harkintavaltaa eikä asiaan saa liittyä talousarviorajoitteita. Komissio tutkii parhaillaan, täyttyvätkö kaikki nämä kriteerit kyseisessä tapauksessa ja on pyytänyt Tanskan viranomaisilta tarvitsemiaan lisätietoja. Kunhan kaikki tiedot on toimitettu ja ilmoitus voidaan katsoa täydelliseksi, komissiolla on kaksi kuukautta aikaa tehdä lopullinen päätös. Päätös julkaistaan sitten tanskaksi Internet-osoitteessa http://europa.eu.int/comm/secretariat_general/sgb/state_aids/. (1) EYVL C 334, 12.12.1995.